b'\n_START_ARTICLE_\nEufonium\n_START_PARAGRAPH_\nEufonium er et musikkinstrument i messingbl\xc3\xa5serfamilien. Den er stemt i B eller C (sjelden) en oktav under trompeten. En eufonium har 3-4 ventiler, og ser ut som en liten tuba. Instrumentet har samme konstruksjon som en tuba og althorn, og det ligger mellom disse i st\xc3\xb8rrelse. Navnet euphonium kommer fra eufonion (gresk) som betyr velklang, og instrumentet har en varm, fyldig klang. En person som spiller eufonium kalles en eufonist._NEWLINE_Eufonium har i likhet med tuba, flygelhorn og althorn konisk boring (r\xc3\xb8rdiameteren \xc3\xb8ker hele veien). Motsetningen er trombone- og trompetfamilien som har sylindrisk boring (diameteren er konstant frem til klokkestykket). Dette gir instrumentet en helt annen klang enn trombonen, selv om de spiller i samme register; eufonium har en mye rundere klang.\n_START_SECTION_\nBruksomr\xc3\xa5der\n_START_PARAGRAPH_\nEufonium er et sv\xc3\xa6rt vanlig instrument i forskjellige musikkorps, messing- og janitsjarorkestre, og blir her ofte tilskrevet viktige stemmer og soloer. I orkesterlitteraturen blir den sjelden brukt, og er ikke et fast instrument i symfoniorkester. Det blir dog benyttet av og til, f.eks i Gustav Holsts Planetene og Ravels orkestrering av Modest Mussorgskys Bilder fra en utstilling. Et av de mest kjente tilfellene av bruk av eufonium i orkesterlitteraturen er nok i Henry Woods Fantasia on British Sea Songs, som hvert \xc3\xa5r brukes i The Last Night of the Proms.\n_START_SECTION_\nForskjeller mellom eufonium og baryton\n_START_PARAGRAPH_\nDet hersker en del forvirring rundt instrumentene eufonium og baryton, og navnene blir brukt en del om hverandre. Dels blir eufonium brukt om instrumenter med 4 ventiler, og baryton om de med 3. Dette er feil; det dreier seg om to forskjellige instrumenter._NEWLINE_Forvirringen skyldes i stor grad at vi i Norge har hentet musikktradisjon fra to forskjellige hold \xe2\x80\x93 Tysklands janitsjartradisjon og Englands brassbandtradisjon. I tradisjonell janitsjar hadde man barytonhorn (med ganske fri rolle, med mange soloer og motmelodier), og i tradisjonelle brassband har man flygelhorn, althorn, tenorhorn (tilh\xc3\xb8rende horngruppa) og eufonium (tilh\xc3\xb8rende tubagruppa). Siden de tyske barytonhornene har v\xc3\xa6rt en mellomting mellom tenorhorn og eufonium har man brukt navnet baryton p\xc3\xa5 begge deler._NEWLINE_Det vanligste instrumentet i janitsjarkorps i dag er instrumentet eufonium \xe2\x80\x93 som er identisk med det britiske eufonium. Det anbefales derfor \xc3\xa5 bruke betegnelsen eufonium p\xc3\xa5 de fleste korpsinstrumentene, og barytonhorn og tenorhorn p\xc3\xa5 de instrumentene som faktisk er barytonhorn og tenorhorn. Legg merke til at det vi p\xc3\xa5 norsk kaller tenorhorn heter p\xc3\xa5 engelsk baritone. Tilsvarende blir althorn p\xc3\xa5 engelsk kalt tenor horn. Baritone er et B-instrument, althorn er stemt i Ess.'